**דביר בֶּנֶדֶק** (נולד ב-29 בדצמבר 1969) הוא שחקן, קומיקאי ומנחה טלוויזיה ישראלי.

ביוגרפיה
--------

בנדק נולד וגדל בקריית חיים. למד בתיכון רודמן בקריית ים והיה חניך תנועת הנוער "המחנות העולים". שירת בצה"ל בזמן האינתיפאדה הראשונה ברצועת עזה במסגרת הנח"ל. לאחר שחרורו, טייל ברחבי העולם ועבד במשך כשנה וחצי כנהג מונית באוסטרליה. עם שובו ארצה, עבד במשך תקופה קצרה בעבודות עפר והחל ללמוד תיאטרון. ב-1997 סיים בנדק את לימודיו בחוג לתיאטרון באוניברסיטת תל אביב. לאחר סיום לימודיו החל לעבוד במועדון צוותא כשחקן, פועל במה, תאורן ולבסוף גם כמנהל טכני.

ב-2008 קיבל את פרס שחקן המשנה ע"ש שמוליק סגל מטעם תיאטרון הבימה; זכה ב"פרס השחקן לדרמות טלוויזיוניות" בפסטיבל סיאול על משחקו בסרט הסטודנטים של אייל אסרף "החונך"; והיה מועמד לפרסי אופיר על תפקידו בסרט "סיפור גדול" ובסרט "ארץ פצועה".

במשך חמש שנים, עד אוקטובר 2012, כיהן בנדק כיו"ר הוועד המנהל של "שח"ם - ארגון השחקנים בישראל". בתום הקדנציה, החליפו בתפקיד אוהד קנולר. במרץ 2016 התפטר מתפקידו כיו"ר מדור הפרינג' במועצה הישראלית לתרבות ואמנות במחאה על מדיניות שרת התרבות מירי רגב.

חיים אישיים
-----------

בנדק מתגורר בגבעתיים ונשוי לשחקנית עירית נתן בנדק. לשניים שתי בנות משותפות.

תיאטרון
-------

דביר בנדק ואיילת רובינסון באופרת הרוק "מלחמה", תיאטרון תמונע, 2012
* **בפסטיבל עכו:** ב-1995 גילם את פודזו בהצגה "מחכים לגודו" מאת סמואל בקט שביימה נולה צ'לטון. ב-1998 שיחק בהצגה "התבוננות" שכתב וביים עמיר קליגר בהשראת כתבי קפקא. ב-1999 שיחק לצד אשתו עירית נתן בנדק בהצגה "גבר אישה מילים" שכתב וביים ניצן כהן. על משחקם בהצגה זו זכו הזוג בפרס על עבודת משחק.
* **בפסטיבל תיאטרון קצר בצוותא:** ב-1997 שיחק בהצגה "הוא". ב-2000 שיחק בהצגה "4 על 4". ב-2003 שיחק בהצגה "מחזה לילה" מאת יהושע סובול שביים בן לוין. ב-2004 שיחק בהצגה "שטחים ופרידות" מאת אלדד כהן שביימה ליחי בקרמן. ב-2008 שיחק בהצגה "מאחר" שכתב וביים עוזי וייל.
* **בתיאטרון צוותא:** ב-2000 שיחק בהצגה "ג'ונגול" מאת בעז גאון שביים משה נאור. ב-2003 שיחק בהצגה "פחד קהל" שכתב וביים משה נאור. ב-2005 שיחק בהצגה "צפירה" שכתבו וביימו דני אשור ורותם קינן. ב-2008 שיחק בהצגה "מלחמה - אופרת רוק" שכתב קובי ויטמן וביים איקה זהר.
* **באנסמבל הרצליה:** ב-2001 שיחק בהצגה "גוד" מאת וודי אלן שביים בן לוין.
* **בתיאטרון אורות:** ב-2002 שיחק בהצגה "אני עם אשתך גמרתי" שכתב וביים חנוך רעים.
* **בתיאטרון תמונע:** ב-2005 שיחק בהצגה "משחקי חברה" שכתב וביים ניצן כהן. ב-2006 גילם את אנטון אנטונובניץ', ראש העיר בהצגה "רביזור" מאת גוגול שביים ישי קרני אקהאוז.
* **בתיאטרון חיפה:** ב-2008 שיחק בהצגה "המכוער" מאת מריוס פון מיינבורג שביים ארי רמז. ב-2009 גילם את ג'פרי בהצגה "שלוש מסיבות" מאת אלן אייקבורן שביימה רביד דברה, ושיחק בהצגה "המקום ממנו באתי" מאת דייוויד מאמט שביימו משה נאור ואסף צפור. ב-2013 גילם את טיטו מרלי, טנור, בהצגה "שיגעון באופרה" מאת קן לודוויג שביים משה נאור. הצגה זו הייתה קופרודוקציה עם התיאטרון הקאמרי. ביולי 2016 החל לשחק בעיבוד למחזה "גלנגרי גלן רוס" שכתב דייוויד מאמט ועלה בתיאטרון חיפה. לצד: דב גליקמן, רמי הויברגר וישי גולן.
* **בתיאטרון גשר:** ב-2010 גילם את גילם את אנטון אנטונובניץ', ראש העיר בהצגה "רביזור" שעיבד רועי חן ע"פ גוגול וביים יבגני אריה. ב-2011 גילם את דון ז'ואן בהצגה "דון ז'ואן" מאת מולייר שעיבד וביים אלכסנדר מורפוב. ב-2012 גילם את פרופ' צ'מלי בהצגה "הארווי" מאת מרי צ'ייס שביים משה איבגי.
* **בתיאטרון הקאמרי:** ב-2019 גילם את סלע בקומדיה "לא לריב" שכתב גור קורן וביים גלעד קמחי. ב-2021 החל לשחק בהצגת היחיד "כל הדברים הטובים" בהפקה משותפת של תיאטרון הקאמרי ושל תיאטרון אלעד. בשנת 2023 גילם את ריימונד בהצגה המבוססת על הסרט "איש הגשם".
* ב-2010 גילם את שרק בהפקה הישראלית של המחזמר "שרק" מאת דייוויד לינדזי אבייר, שבויימה על ידי עוז מורג.

#### בתיאטרון הבימה (1998–2008)

ב-1998 גילם את מנדל, המלמד של מנשה בהצגה "הדיבוק - בין שני עולמות" שכתב וביים חנן שניר ע"פ ש. אנ-סקי. ב-1999 גילם את פובליוס בהצגה "יוליוס קיסר" מאת שייקספיר שביים עודד קוטלר. באותה שנה גילם את דודו בהצגה "כריש פטיש" מאת פיליפ רידלי שביימה נויה לנצט, ואת צבי קולוסאל בהצגה "לב טוב" מאת גלעד עברון שביים חנן שניר.

ב-2000 שיחק בהצגה "קדיש לנעמי" מאת אלן גינסברג שעיבד וביים חנן שניר. ב-2002 גילם את אדק המשופם בהצגה "טנגו" מאת סלאבומיר מרוז'ק שביים מישה לוריה. ב-2004 גילם את החייט אדריאן קורבו בהצגה "בגדי המלך" מאת נסים אלוני שביים מיכאל גורביץ', בקופרודוקציה של תיאטרון הבימה ותיאטרון החאן. באותה שנה שיחק בהצגה "חודש בכפר" מאת איוואן טורגנייב שעיבד וביים חנן שניר.

ב-2005 גילם את נחמן טוש ואת ציון בהצגה "מבקר המדינה 2005" מאת אילן חצור שביים אילן רונן. ב-2006 גילם את אהרון, בעלה המת של כרמלה (רונית אלקבץ) בהצגה "פירורים" שכתבה וביימה רביד דברה. ב-2007 גילם את בול וורת'אן, בנה של דייזי (ליא קניג) בהצגה "הנהג של מיס דייזי" מאת אלפרד יורי שביים איציק ויינגרטן.

טלוויזיה
--------

ב-1999 גילם את דני איש השב"כ בסרט הטלוויזיה של דרור שאול "מבצע סבתא" והשתתף בסרטי הטלוויזיה "חובו של אהרון כהן" ו"זמן אוויר". ב-2002 גילם את גרינשפן בסדרת הטלוויזיה "שאול" ששודרה ב"הוט". בין השנים 2003–2005 גילם דמויות שונות בסדרת הטלוויזיה "הרצועה" שזכתה לביקורות מצוינות. ב-2003 גילם את קובי בסדרת הטלוויזיה של אורי ברבש "מיי פירסט סוני", לצד יורם חטב ודפנה רכטר. באותה שנה שיחק בסדרת הטלוויזיה "צימרים" ששודרה בערוץ 1. ב-2007 הוא שיחק בסדרה מדע בדיוני הנקרא "הנפילים" בתור נח ליטני.

ב-2005 גילם את מאסטר קים בסדרת הטלוויזיה "זומזום" ששודרה בערוץ הילדים. החל משנת 2007, במשך העונות השישית-השמינית, גילם את מיקי הגדול בסדרה "החיים זה לא הכל", וכן בתפקיד אורח בעונה התשיעית והאחרונה של הסדרה. כמו כן, בנדק גילם את כהן בסדרת הטלוויזיה המוקומנטרית "24/7 - תום אבני" ששודרה בערוץ הילדים. ב-2008 גילם את דמות אחיו הבדיוני של מייקל לואיס בתוכנית הטלוויזיה הסאטירית "גם להם מגיע" (שהורדה משידור תוך זמן קצר) ובאותה שנה גילם דמויות שונות בתוכנית המערכונים ששודרה בערוץ 10 "מקום לדאגה"; גילם את יצחקי בסדרת הטלוויזיה שביים אליאב לילטי "חקירה פנימית"; גילם את נוח ליטני בסדרת הטלוויזיה ששודרה בyes "הנפילים"; גילם את הכומר זבאטס בסדרת הטלוויזיה "פאפאדיזי" ששודרה גם היא ב-yes והשתתף בסדרת הטלוויזיה "כוונות טובות".

ב-2008 גילם את אברהם סטבסקי בסרט הטלוויזיה "אלטלנה"[דרוש מקור].

ב-2009 גילם את יעקב בסדרת הטלוויזיה "שירות חדרים", וכן השתתף בתפקיד קבוע בסדרה הקומית "קוויקי", אשר שודרה בערוץ 2 ובערוץ ביפ. ב-2010 גילם את התפקיד הראשי (אבי משולם) בגרסה הישראלית של "המשרד" המופקת על ידי yes; וגילם את אלישע אוטומזגין בסדרת הטלוויזיה "טקסי דרייבר". ב-2011 החל לגלם את דמותו של שי רוזן בסדרה הקומית "סברי מרנן". ב-2013 החל להגיש תוכנית אירוח יחד עם בובות "רד בנד" בתוכנית "המופע של רד ודביר" של הזכיינית "רשת" בערוץ 2.

החל מ-2009 בנדק הוא הפרזנטור של "בנק מזרחי טפחות" ביחד עם ארקדי דוכין.

בנובמבר 2014 הנחה את תוכנית הבידור "הכל הולך" בהשתתפותם של הקומיקאים והשחקנים שחר חסון, קרן מור, נעמי לבוב, מולי שולמן, אליאנה תדהר ועוד.

דביר בנדק, 2008
בדצמבר 2018 החל להגיש את סדרת הדוקו "החיים על פי דביר" שמשודרת בכאן 11. בסוף מרץ 2020 כיכב בסדרה "משפחה בהנפקה" המשודרת ב-HOT.

ב-2020 השתתף בתוכנית המציאות "הזמר במסכה" בערוץ 12 בתוך התחפושת של הכריש. באותה שנה הוא שיחק בתפקיד בלש בעונתה השנייה של הסדרה שב"ס בכאן 11.

בינואר 2022 גילם את מנהל בית הספר- זאב, בסדרה שעת אפס המשודרת בערוץ כאן 11.

קולנוע
------

ב-1996 שיחק בסרטו של יצחק צפל ישורון "קיצור תולדות האוהבים", וב-1999 גילם את אריק בסרטו אף הוא בבימוי יצחק צפל ישורון "זמן אוויר" לצד משה איבגי ויבגניה דודינה. ב-2001 גילם את בעלה של הלגה בסרטו של צבי שיסל "אסקימו לימון: החגיגה נמשכת"; שיחק בסרטו של איתי לב "חמש דקות בהליכה" לצד טל כהנא, שרון אלכסנדר ואלון אבוטבול; וגילם את ברדוגה בסרטו של עודד דוידוף "מרס תורכי". ב-2003 גילם את אבנר בסרטו של דובר קוסיאשווילי "מתנה משמיים", וגילם את גדי בסרטו של דרור שאול "סימה וקנין מכשפה". ב-2005 גילם סרסור בסרטו של יאיר הוכנר "ילדים טובים" המתאר יממה בחייהם של שני נערים תל אביביים העוסקים בזנות; וגילם מאפיונר שכינויו "הבוס" בסרטו זוכה חמישה פרסי אופיר של אייל חלפון "איזה מקום נפלא". ב-2007 שיחק בסרט הסטודנטים של הגר בן-אשר "משעולים", וגילם את שפילמן בסרטו של יונתן פז "אסקימוסים בגליל".

ב-2008 גילם את צחי בסרטו של יאיר הוכנר "אנטארקטיקה" המספר על בדידות וחיפוש אחר אהבה אצל קבוצת להט"ב בתל אביב; וגילם את בונו בסרטו של יקי יושע "עוד אני הולך". ב-2009 גילם את "אהרון" בסרט הקולנוע של שרון מימון וארז תדמור "סיפור גדול" והשתתף בסרטו של דורון ערן "רגליים קרות". ב-2010 שיחק בסרט "יום הולדת"; בסרטה של קרן ידעיה "כלת הים" וגילם את גבי בסרטה של מיכל בת-אדם, "מאיה". ב-2012 גילם את "רביד" בסרט הפיגוע (The Attack)‏ הישראלי-לבנוני. ב-2013 יצא לאקרנים הסרט "מי מפחד מהזאב הרע" שגם בו שיחק בנדק. באותה שנה שיחק גם בסרט "סוכריות". ב-2015 השתתף בנדק בסרט "ארץ פצועה" (של ארז תדמור), עליו היה מועמד לפרס אופיר בקטגוריית שחקן המשנה. עוד באותה שנה שיחק בסרט "איביזה" בתפקיד ג'וש, עבריין מקומי. ב-2016 השתתף בסרט "ברש". ב-2017 השתתף בסרטו של נוני גפן "הכל שבור ורוקד". ב-2019 השתתף בסרטו של אלון גור אריה "המוסד".

בשנת 2023 שיחק בסרט הדרמה הביוגרפי "גולדה" בדמותו של מפקד אגף המודיעין אלי זעירא. הסרט, בבימויו של גיא נתיב, מתמקד בהחלטות הדרמטיות והרות הגורל שאיתן נאלצה ראש ממשלת ישראל גולדה מאיר להתמודד בעיצומה של מלחמת יום הכיפורים.

קריירת דיבוב
------------

בנדק דיבב את הדמויות הבאות:

* מר כרטיסן בסרט "תומס ומסילת הקסמים" (2002)
* אסלן בסרטי נרניה "סיפורי נרניה: האריה, המכשפה וארון הבגדים" (2005) ו"סיפורי נרניה: הנסיך כספיאן" (2008)
* נייג'ל הקואלה בסרט "ג'ונגל סיטי" (2006)
* סיד בסרט "חיים בזרם" (2006)
* דוק בסרט "בלאגן בחווה" (2006)
* בומבו בסדרה "אלרגי למפלצות" (2006-2009)
* פו הפנדה בסרטים "קונג פו פנדה" (2008), "קונג פו פנדה 2" (2011) ו"קונג פו פנדה 3" (2016)
* מקונגה בסרט "מדגסקר 2" (2008)

השתתף בדיבוב קולות רקע בסרטים "מכוניות", "שרק השלישי", "מפלצות נגד חייזרים", "הנסיכה והצפרדע", "למעלה", "ארתור: נקמתו של מלתזאר", "בולט", "וול-אי" ועוד. כמו כן דיבב את הכריש בפסטיגל 2008 ("תפוס ת'פסטיגל").

קישורים חיצוניים
----------------

ויקישיתוף מדיה וקבצים בנושא **דביר בנדק** בוויקישיתוף

* דביר בנדק, במיזם "אישים" לתיעוד היצירה הישראלית
* דביר בנדק, במסד הנתונים הקולנועיים IMDb (באנגלית)
* דביר בנדק, באתר "אידיבי", מאגר הידע העברי לקולנוע ישראלי ועולמי
* דביר בנדק, באתר ספר הקולנוע הישראלי
* דביר בנדק, באתר AllMovie (באנגלית)
* דביר בנדק, במסד הנתונים הקולנועיים KinoPoisk (ברוסית)
* דביר בנדק, בארכיון הבימה
* דביר בנדק, בארכיון תיאטרון גשר
* דביר בנדק (אורכב 04.08.2020 בארכיון Wayback Machine), באתר תיאטרון גשר
* חגית גינזבורג, עולם גדול מופלא, באתר ynet, 15 ביולי 2009
* דביר בנדק: חי בגבעתיים, מרגיש בתל אביב, באתר mynet (כפי שנשמר בארכיון האינטרנט), 28 בילוי 2009
* מרב יודילוביץ', דביר בנדק מצטרף לתיאטרון גשר, באתר ynet, 14 ביוני 2010
* אייל דץ‏, להבהיר את דביר: ריאיון עם דביר בנדק לכבוד עליית "המשרד", באתר וואלה!‏, 8 באוגוסט 2010
* מורן שריר, דביר בחנות חרסינה, באתר הארץ, 1 בספטמבר 2010
* אייל מלובן, עכבר העיר אונליין, דביר בנדק: "נכנסתי לתיאטרון בדלת האחורית", באתר הארץ, 12 בספטמבר 2010
* טל פרי, ‏סשה דמידוב ודביר בנדק על ההקבלה בין דון ג'ואן לחברה הישראלית, באתר גלובס, 23 בפברואר 2011
* סרטונים ליאת בר און, מעבירים את דביר - לפוליטיקה, באתר ynet, 6 ביוני 2011
* דביר בנדק, עכבר העיר אונליין, מניף את הדגל: דביר בנדק לוקח אחריות על התכנים התרבותיים, באתר הארץ, 26 באפריל 2012
* יובל אברמוביץ', "זה יכול להיגמר בכל רגע", באתר ישראל היום, 14 בספטמבר 2012
* חגית גינזבורג‏, דביר בנדק: "לא היתה לי אהדה כזו ברחוב מימיי", באתר וואלה!‏, 7 בדצמבר 2012
* דביר בנדק באופרה, ריאיון, באתר תיאטרון הקאמרי, 21 במרץ 2013
* ליאת רון, ‏דביר בנדק מופתע מעוצמת הביקורת על "הכול הולך", באתר גלובס, 3 בינואר 2015
* סרטונים בלי פילטר: שיחה אישית עם דביר בנדק, באתר וואלה!‏, 23 ביולי 2015
* מאיה נחום שחל, עכשיו דביר מעביר, באתר כלכליסט, 14 בדצמבר 2015
* סרטונים לירון סיני, דביר בנדק: "עדיין פוחד שלא אצליח לרזות", באתר ynet, 11 בפברואר 2016
* אדם סרור‏, דביר בנדק: "היה שלב שוויתרנו על ילדים", באתר וואלה!‏, 30 בנובמבר 2017 סרטונים
* שיר זיו, מה רע שסופר יהיה פה ראש ממשלה?, באתר ישראל היום, 28 פברואר 2020
* מאיה כהן, פותח חשבון: דביר בנדק במופע יחיד, באתר ישראל היום, 1 באפריל 2021
* אתר למנויים בלבד איתי סגל, "בתוך כל הנחמדות שלי יש פרובוקטור מטורף", באתר "ידיעות אחרונות", 1 באוקטובר 2021

הערות שוליים
------------

1. ↑  יעקב בר-און, "ראש גדול", מקור ראשון, 5 בנובמבר 2010, מוסף "דיוקן", עמ' 28 - 33
2. ↑  מרב יודילוביץ', עשה להם בית ספר, באתר ynet, 14 באוקטובר 2008
3. ↑  ענת זוהר, הסרט "סיפור גדול" מועמד ל-13 פרסי אופיר, באתר nana10‏, 28 ביולי 2009
4. ↑  שגיא בן נון‏, פרסי אופיר 2015: הוכרזו המועמדים, "המילים הטובות" של שמי זרחין מוביל, באתר וואלה!‏, 11 באוגוסט 2015
5. ↑  מיקי לוין, ‏סרט הודי: דביר ועירית בנדק חזרו ממומבאיי עם תינוקת חמודה, באתר מעריב אונליין, 26 באוגוסט 2015
6. ↑  חני יודל, מי מאחורי הקמפיין "להעביר את דביר"?, באתר nrg מעריב, 19 באוקטובר 2009
7. ↑  לא אלי אילדיס: דביר בנדק הוא המפורסם בתחפושת הכריש, באתר ‏מאקו‏, 5 באוקטובר 2020
8. ↑   דביר בנדק, במסד הנתונים הקולנועיים IMDb (באנגלית)

|  |  |  |
| --- | --- | --- |
| **הקודם**:**2010 – ששון גבאי (פולישוק)** | **פרס האקדמיה לטלוויזיה – השחקן הטוב ביותר בסדרה קומית 2011 – דביר בנדק (המשרד)** | **הבא**:**2012 – נורמן עיסא (עבודה ערבית)** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007453051905171
* BnF: cb16906375q (data)
* GND: 103749251X
* ISNI: 0000 0000 8044 3362
* LCCN: no2010096423
* NLK: KAC2020Q9166
* VIAF: 121898930
* WorldCat: lccn-no2010096423

 |